अब विश्व क्रिकेट का बादशाह है इंग्लैंड : बॉथम  
इयान बॉथम का मानना है कि इंग्लैंड अब विश्व क्रिकेट का बादशाह है और 4 टेस्ट मैचों की शृंखला में भारत को हराकर नंबर वन पर काबिज हो जाएगा।
महान हरफनमौला इयान बॉथम का मानना है कि इंग्लैंड अब विश्व क्रिकेट का बादशाह है और चार टेस्ट मैचों की इस शृंखला में भारत को हराकर नंबर वन पर काबिज हो जाएगा।  बॉथम ने डेली मिरर में अपने कॉलम में लिखा, इसमें कोई शक नहीं कि इंग्लैंड अब विश्व क्रिकेट का बादशाह है। उन्होंने कहा, लॉर्ड्स पर हमने जो प्रदर्शन देखा, वह दुनिया की सर्वश्रेष्ठ टीम ही कर सकती है। शृंखला में अभी आगे बहुत कुछ बाकी है।  उन्होंने कहा, एक समय इंग्लैंड नंबर एक खिताब भारत से आधिकारिक तौर पर छीन लेगा। हम हर विभाग में उनसे आगे हैं और हमारी कोई कमजोर कड़ी नहीं है। इंग्लैंड ने लॉर्ड्स में भारत को 196 रन से हराकर शृंखला में 1-0 की बढ़त बना ली।  बॉथम का मानना है कि शानदार फॉर्म में चल रहे इंग्लैंड को उसकी धरती पर हराना भारत के लिए आसान काम नहीं होगा। उन्होंने कहा, भारत हमें हराने के बारे में कैसे सोच सकता है। खासकर जब उसके सितारा खिलाड़ी चोटिल हैं।  उन्होंने कहा, इंग्लैंड जैसी आत्मविश्वास से ओतप्रोत टीम के खिलाफ वापसी करना उनके लिए आसान नहीं होगा। हर अगले मैच में इंग्लैंड का प्रदर्शन और निखरता जाएगा। दूसरा टेस्ट शुक्रवार से ट्रेंट ब्रिज में शुरू होगा। बॉथम ने भारतीय बल्लेबाजों को इंग्लैंड के गेंदबाजों से सतर्क रहने की ताकीद की।